Komisijos sprendimas
2000 m. gruodžio 4 d.
iš esmės pripažįstantis dokumentų, pateiktų nuodugniai patikrinti dėl UBH 820; UR 50601 (beflubutamido) galimo įrašymo į Tarybos direktyvos 91/414/EEB dėl augalų apsaugos produktų pateikimo į rinką I priedą, išsamumą
(pranešta dokumentu Nr. C(2000) 3648)
(tekstas svarbus EEE)
(2000/784/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2000/68/EB [2], ypač į jos 6 straipsnio 3 dalį,
kadangi:
(1) Direktyvoje 91/414/EEB (toliau - direktyva) yra numatyta parengti veikliųjų medžiagų, kurias leidžiama naudoti augalų apsaugos produktuose, Bendrijos sąrašą.
(2) 2000 m. birželio 27 d. UBE Europe GmbH pateikė Vokietijos institucijoms dokumentus dėl veikliosios medžiagos UBH 820; UR 50601 (beflubutamido), siekiant ją įrašyti į direktyvos I priedą.
(3) Vokietijos institucijos nurodė Komisijai, kad, atlikus pradinį patikrinimą, atrodo, jog dokumentai atitinka direktyvos II priedo duomenų ir informacijos reikalavimus. Be to, jos mano, kad dokumentuose yra direktyvos III priede reikalaujami duomenys ir informacija dėl bent vieno augalų apsaugos produkto, savo sudėtyje turinčio minėtos veikliosios medžiagos. Vėliau pagal direktyvos 6 straipsnio 2 dalies nuostatas pareiškėjas pateikė Komisijai ir kitoms valstybėms narėms dokumentus.
(4) Dokumentai 2000 m. spalio 18 d. buvo perduoti Augalų sveikatos nuolatiniam komitetui.
(5) Direktyvos 6 straipsnio 3 dalyje reikalaujama Bendrijos lygiu oficialiai patvirtinti, kad visi dokumentai iš esmės atitinka direktyvos II priede numatytus duomenų ir informacijos reikalavimus, o bent vieno augalų apsaugos produkto, savo sudėtyje turinčio minimos veikliosios medžiagos, atveju - direktyvos III priedo reikalavimus.
(6) Toks patvirtinimas yra būtinas, kad būtų atliktas nuodugnus dokumentų patikrinimas, o taip pat valstybėms narėms būtų suteikta galimybė išduoti laikiną registraciją augalų apsaugos produktams, savo sudėtyje turintiems šios veikliosios medžiagos, pagal direktyvos 8 straipsnio 1 dalį.
(7) Toks sprendimas nepanaikina Komisijos teisės prašyti pareiškėjo pateikti valstybei narei pareiškėjai papildomus duomenis arba informaciją tam tikriems dokumentuose pateiktiems klausimams išsiaiškinti. Papildomų duomenų, būtinų paaiškinti dokumentus, pateikimas neturi pakeisti ataskaitos pateikimo termino, nurodyto konstatuojamosios dalies 9 punkte.
(8) Valstybės narės ir Komisija susitaria, kad Vokietija tęs nuodugnų dokumentų dėl UBH 820; UR 50601 (beflubutamido) patikrinimą.
(9) Vokietija kuo greičiau, bet ne vėliau kaip per vienerius metus nuo šio sprendimo paskelbimo dienos praneš Komisijai savo patikrinimų išvadas kartu su rekomendacijomis dėl įrašymo arba neįrašymo ir visas su tuo susijusias sąlygas.
(10) Šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Dokumentai dėl UBH 820; UR 50601 (beflubutamido) kaip veikliosios medžiagos įrašymo į Direktyvos 91/414/EEB I priedą, kuriuos Komisijai ir valstybėms narėms pateikė UBE Europe GmbH ir kurie 2000 m. spalio 18 d. buvo perduoti Augalų sveikatos nuolatiniam komitetui, iš esmės atitinka direktyvos II priede numatytus duomenų ir informacijos reikalavimus. Dokumentai, atsižvelgiant į siūlomus naudojimo atvejus, atitinka direktyvos III priede nustatytus duomenų ir informacijos reikalavimus dėl vieno augalų apsaugos produkto, savo sudėtyje turinčio UBH 820; UR 50601 (beflubutamido).
2 straipsnis
Šis sprendimas skirtas valstybėms narėms.
Priimta Briuselyje, 2000 m. gruodžio 4 d.